La Insigne Col·legiata i el Palau Ducal presenten la seua programació especial amb motiu de la Fira i Festes 2024
05 setembre 2024

## La Insigne Col·legiata i el Palau Ducal presenten la seua programació especial amb motiu de la Fira i Festes 202405 setembre 2024Última actualització: 05 setembre 2024

![](../gestion/img/4655ebd78f99e40e9a9513c776a60ab8426f22615ff924954239a938b722bffb.jpg)  
  

La **regidora de Cultura i Política Festiva, Balbina Sendra**; la **directora del Palau Ducal, Estela Pellicer**, i el **delegat de Comunicació Insigne Col·legiata de Gandia, Paco Llorens**, han comparegut hui en roda de premsa per presentar la **programació que es durà a terme a la Seu i al Palau Ducal durant la Fira i Festes 2024**.

Sendra ha volgut agrair al Palau i la Col·legiata la tasca que han fet a l'hora de posar en marxa aquestes activitats, que serviran per a complementar la proposta dissenyada des de l'Ajuntament. _"Tant el Palau com la Col·legiata són col·laboradors necessaris que ens ajuden a millorar l'oferta cultural, històrica, musical i litúrgica que oferim a la ciutadania i les persones que ens visiten"_.

  
Respecte a les activitats de la Col·legiata, Llorens ha començat explicant que, per segona vegada en cinquanta anys, Gandia rebrà les relíquies de Sant Francesc de Borja, que ara mateix es troben a la parròquia del barri de Salamanca de Madrid, que du el seu nom.

  
  
_"La setmana que ve viatjaran fins a València i, des d'ahí, començaran el seu recorregut cap a Gandia. Com quan ell va decidir ser capellà va eixir del Palau Ducal, el primer lloc que visitarà a la nostra ciutat serà, precisament, aquest monument"_, ha afirmat.

  
  
Així doncs, la recepció de les relíquies tindrà lloc el divendres 13 de setembre al pati d'armes del Palau Ducal. _"A continuació, aquestes seran traslladades en una processó a la Col·legiata, on podran visitar-se fins al dia 30 de setembre, que celebrarem la festa del patró"_, ha continuat.

  
  
_"Les clarisses ens han demanat poder tindre les relíquies durant un dia. Encara no tenim concretada la data, però segurament serà el 16 de setembre a partir de les 20 hores"_, ha destacat Llorens, qui també ha mencionat que rebre aquestes restes suposarà la preparació del jubileu de l'any 2025 convocat pel Papa Francisco.

  
  
La programació religiosa i cultural de la Fira continuarà amb el concert extraordinari en honor a Sant Francesc de Borja, que tindrà lloc el dia 20 de setembre a la mateixa Seu.

  
  
Aquest comptarà amb l'actuació de la Coral Catedralícia de la catedral de València i l'Orquestra de la UAM Sant Francesc de Borja de Gandia. Al final de l'acte, s'estrenarà el nou himne en honor a sant Francesc de Borja, que serà en valencià.

  
  
_"L'antic estava en castellà, però hem volgut fer un himne en la nostra llengua. La lletra l'ha feta un capellà, concretament, el saguntí Josep Martínez Rondán, mentre que la composició és obra del músic alcudià Miguel Carrión"_, ha informat.

  
  
Com ha dit després, del 20 al 28 se celebrarà el novenari en honor al sant jesuïta i el 30 de setembre tindrà lloc la missa solemne, que aquesta vegada estarà presidida per l'arquebisbe de València, Enrique Benavent Vidal.

  
  
A les 20 hores, es realitzarà la solemne processó, on les relíquies visitaran, de nou, el Palau Ducal, l'Escola Pia i el monestir de Santa Clara. En arribar a la Col·legiata, es farà una celebració per acomiadar les restes del conegut Borja. Després, la pirotècnia Borredà dispararà un castell de focs artificials per clausurar la Fira i Festes 2024.

  
  
Com a novetat, enguany la Col·legiata farà visites musicalitzades. És a dir, el monument oferirà als turistes una experiència guiada a la qual, mentre s'expliquen les diferents parts de l'església, sonaran peces musicals pròpies del cançoner de Gandia en directe.

  
  
Aquest tipus de visites seran a les 17 hores del 14, el 21 i el 29 de setembre i tindran un preu de 10 euros (8 amb l'entrada reduïda). La música sonarà gràcies a la Unió Artística Musical Sant Francesc de Borja.

  
  
D'altra banda, el divendres 27 i el dissabte 28 de setembre es faran visites especials amb motiu de la Fira i Festes. Aquestes es duran a terme en horari de 10.00 a 14.00 h i de 16.00 a 19.00 h i tindran un preu únic de 5 euros que inclourà l'autoguia.

  
  
Les entrades d'ambdues iniciatives poden comprar-se a la pàgina **[www.colegiatagandia.org](http://www.colegiatagandia.org)** o a la mateixa taquilla de la Col·legiata de Gandia.

  
  
Paral·lelament, la ciutadania i els visitants podran gaudir de la programació que ha preparat el Palau Ducal. Tal com ha explicat Pellicer, els esdeveniments començaran el mateix divendres 27 de setembre que, a més de ser el primer dia de la Fira i Festes, coincidirà amb el Dia Mundial del Turisme. Per celebrar aquesta data, el Palau oferirà un 20% de descompte en totes les seues entrades.

  
  
El programa continuarà amb la celebració del centenari de la construcció de l'església del Palau Ducal. _"Ja al mes de juny vam fer unes visites especials per aquest motiu, i volíem tornar a donar-li importància a aquest esdeveniment durant les festes patronals de la ciutat. Per això, el 27, 28 i 29 de setembre hi haurà visites guiades gratuïtes"_, ha explicat.

  
  
Malgrat que no costaran diners, per tal de controlar l'aforament, les persones interessades a assistir hauran de reservar les seues entrades a la **[pàgina web del Palau](https://www.palauducal.com/)**.

  
  
A més, amb motiu del 550 aniversari del naixement de la duquessa Maria Enríquez, àvia de Sant Francesc de Borja, el dissabte 28 hi haurà altres visites especials. _"Aquestes seran conjuntes i inclouran un recorregut per tres monuments: el Palau Ducal, la Insigne Col·legiata i el museu de Santa Clara"_.

  
  
Quant als preus, l'entrada general costarà 11 euros, mentre que la reduïda (per a gent d'entre 7 i 17 anys i persones amb discapacitat) tindrà un preu de 8 euros. Hi haurà dos passes: un primer en valencià, que començarà a les 10:15 h, i un segon en castellà, que s'iniciarà a les 16:15 hores.

  
  
_"Cal dir que el fil conductor d'estes visites serà la història de la duquessa, per la qual cosa el recorregut serà diferent del que podria fer qualsevol persona en altre moment de l'any"_, ha especificat la directora.

  
  
Finalment, a les 13 hores del mateix dissabte tindrà lloc 'Un palau de tapes', una visita que, a més de ser teatralitzada, inclourà un dinar format per quatre tapes servides en quatre espais diferents i inspirades en els Borja.

  
  
El menjar estarà preparat pel restaurant Vins i més i la visita tindrà un preu de 40 euros. Totes les entrades poden adquirir-se ja a la taquilla del Palau Ducal o a la **[seua pàgina web](https://www.palauducal.com/)**, on també poden consultar-se els horaris complets.

  
  
Per finalitzar la roda, l'edil ha tornat a agraïr a les dos institucions la seua implicació a l'hora de preparar totes les activitats. _"Enguany hi haurà una programació molt forta, tant en l'àmbit cultural i el turístic, com a l'àmbit de la tradició i la solemnitat. Convide a tothom a gaudir de tot el que hem pensat per a esta edició de la Fira i Festes, que tindrà iniciatives per a tots els ciutadans i visitants del municipi"_, ha conclòs.

  
  
Les persones que vulguen obtindre més informació sobre la programació de la Fira i Festes 2024, poden consultar el programa, disponible a la **[pàgina web](https://firaifestes.gandia.org/es/home/)**.

[Twittear](https://twitter.com/share)